b'\n_START_ARTICLE_\nHipoteka\n_START_PARAGRAPH_\nHipoteka \xe2\x80\x93 esamo ar b\xc5\xabsimo skolinio \xc4\xafsipareigojimo \xc4\xafvykdym\xc4\x85 u\xc5\xbetikrinantis nekilnojamojo daikto \xc4\xafkeitimas, kai \xc4\xafkeistas daiktas neperduodamas kreditoriui (LR CK 4.170 str. 1 d.). Susitarimas perduoti \xc4\xafkei\xc4\x8diam\xc4\x85 ar \xc4\xafkeist\xc4\x85 daikt\xc4\x85 kreditoriui negalioja. Hipoteka neatima i\xc5\xa1 daikto savininko teis\xc4\x97s valdyti, naudoti \xc4\xafkeist\xc4\x85 daikt\xc4\x85 bei juo disponuoti atsi\xc5\xbevelgiant \xc4\xaf hipotekos kreditoriaus teises. Paskesnis \xc4\xafkeisto daikto \xc4\xafkeitimas leid\xc5\xbeiamas, jeigu hipotekos sutartyje (lak\xc5\xa1te) nenumatyta kitaip._NEWLINE_Lietuvoje hipoteka reglamentuoja 2000 m. LR civilinis kodeksas (XI skyrius \xe2\x80\x9eHipoteka\xe2\x80\x9c), LR hipotekos \xc4\xafstatymas (1992 m.), LR Vyriausyb\xc4\x97s nutarimas \xe2\x80\x9eD\xc4\x97l Lietuvos Respublikos hipotekos registro nuostat\xc5\xb3 patvirtinimo\xe2\x80\x9c (2001 m.) ir kt.\n_START_SECTION_\nObjektas\n_START_PARAGRAPH_\nHipotekos objektu gali b\xc5\xabti atskiri vie\xc5\xa1ame registre registruojami, i\xc5\xa1 civilin\xc4\x97s apyvartos nei\xc5\xa1imti nekilnojamieji daiktai, kurie gali b\xc5\xabti pateikti parduoti vie\xc5\xa1ose var\xc5\xbeytyn\xc4\x97se. Nekilnojamojo daikto hipoteka neapima i\xc5\xa1 \xc5\xa1io daikto gaunam\xc5\xb3 pajam\xc5\xb3 (LR CK 4.171 str. 1 d.)._NEWLINE_Kai \xc4\xafkei\xc4\x8diamas pagrindinis daiktas, laikoma, kad yra \xc4\xafkei\xc4\x8diami ir esantys bei b\xc5\xabsimi daikto savininko valia prijungti ar d\xc4\x97l gamtini\xc5\xb3 \xc4\xafvyki\xc5\xb3 prie pagrindinio daikto prisijung\xc4\x99 priklausiniai._NEWLINE_Kai \xc4\xafkei\xc4\x8diamas nekilnojamasis daiktas, kuriam naudoti pagal paskirt\xc4\xaf reikalingi kilnojamieji daiktai, laikoma, kad hipotekos objektu tampa ir tokiam daiktui naudoti pagal paskirt\xc4\xaf reikalingi kilnojamieji daiktai, \xc4\xafskaitant ir tuos, kurie taps \xc4\xafkaito dav\xc4\x97jo nuosavybe ateityje, jeigu kitaip d\xc4\x97l kilnojam\xc5\xb3j\xc5\xb3 daikt\xc5\xb3 \xc4\xafkeitimo (ne\xc4\xafkeitimo) nebuvo nustatyta hipotekos sutartyje ar \xc4\xafkei\xc4\x8diamo nekilnojamojo daikto savininko viena\xc5\xa1aliame parei\xc5\xa1kime \xc4\xafkeisti daikt\xc4\x85._NEWLINE_\xc4\xaekei\xc4\x8diamas gali b\xc5\xabti tik apdraustas daiktas, i\xc5\xa1skyrus \xc5\xbeem\xc4\x99._NEWLINE_Nekilnojamojo daikto hipoteka apima ir \xc5\xa1io daikto draudimo atlyginim\xc4\x85._NEWLINE_Norint \xc4\xafkeisti tam pa\xc4\x8diam savininkui priklausan\xc4\x8dio daikto dal\xc4\xaf, toji dalis turi b\xc5\xabti tiksliai apibr\xc4\x97\xc5\xbeta ir \xc4\xafregistruota vie\xc5\xa1ame registre kaip atskiras objektas._NEWLINE_\xc4\xaekei\xc4\x8diant statinius, kartu turi b\xc5\xabti \xc4\xafkeistas ir \xc5\xbeem\xc4\x97s sklypas, ant kurio stovi statiniai, arba \xc5\xa1io \xc5\xbeem\xc4\x97s sklypo nuomos (panaudos) teis\xc4\x97._NEWLINE_Daiktas, priklausantis bendrosios nuosavyb\xc4\x97s teise, gali b\xc5\xabti \xc4\xafkeistas tik vis\xc5\xb3 bendratur\xc4\x8di\xc5\xb3 sutikimu. \xc4\xaekei\xc4\x8diant bendrosios dalin\xc4\x97s nuosavyb\xc4\x97s dal\xc4\xaf, kit\xc5\xb3 bendratur\xc4\x8di\xc5\xb3 sutikimas nereikalingas, ta\xc4\x8diau \xc4\xafkei\xc4\x8diamoji dalis turi b\xc5\xabti tiksliai nustatyta bendratur\xc4\x8di\xc5\xb3 sudaryta ir notaro patvirtinta naudojimosi daiktu tvarkos nustatymo sutartimi._NEWLINE_Daikto \xc4\xafkeitimas netrukdo perleisti jo kito asmens nuosavyb\xc4\x97n. Perleid\xc5\xbeiant \xc4\xafkeist\xc4\x85 daikt\xc4\x85 nuosavyb\xc4\x97n kitam asmeniui, hipoteka seka paskui daikt\xc4\x85._NEWLINE_\xc4\xaekeisto daikto savininkas neturi teis\xc4\x97s sunaikinti, su\xc5\xbealoti daikt\xc4\x85 ar kitaip suma\xc5\xbeinti jo vert\xc4\x99, i\xc5\xa1skyrus daikto normal\xc5\xb3 nusid\xc4\x97v\xc4\x97jim\xc4\x85 ar vert\xc4\x97s suma\xc5\xbe\xc4\x97jim\xc4\x85 naudojant j\xc4\xaf b\xc5\xabtinojo reikalingumo atveju. Pa\xc5\xbeeidus \xc5\xa1iuos reikalavimus, hipotekos kreditorius gali reikalauti, kad b\xc5\xabt\xc5\xb3 prad\xc4\x97tas i\xc5\xa1ie\xc5\xa1kojimas i\xc5\xa1 \xc4\xafkeisto daikto prie\xc5\xa1 termin\xc4\x85._NEWLINE_Priverstin\xc4\x97s hipotekos objektu turi b\xc5\xabti parenkamas toks daiktas, kur\xc4\xaf pardavus b\xc5\xabt\xc5\xb3 visi\xc5\xa1kai patenkinti kreditoriaus reikalavimai, o skolininkas nukent\xc4\x97t\xc5\xb3 kuo ma\xc5\xbeiau._NEWLINE_\xc4\xaekei\xc4\x8diant \xc5\xbeem\xc4\x99, kaip priklausiniai \xc4\xafkei\xc4\x8diami ir ant jos esantys statiniai, jei hipotekos sutartyje nenustatyta kitaip. Jeigu \xc4\xafkei\xc4\x8diant \xc5\xbeem\xc4\x99 statiniai ne\xc4\xafkei\xc4\x8diami, pardavus \xc4\xafkeist\xc4\x85 \xc5\xbeem\xc4\x99 var\xc5\xbeytyn\xc4\x97se, statini\xc5\xb3 savininkas \xc4\xafgyja teis\xc4\x99 \xc4\xaf \xc5\xbeem\xc4\x97s servitut\xc4\x85. Jei var\xc5\xbeytyn\xc4\x97se parduodamas \xc4\xafkeistas \xc5\xbeem\xc4\x97s sklypas, ant kurio stovi kitam asmeniui (ne \xc5\xbeem\xc4\x97s savininkui) nuosavyb\xc4\x97s teise priklausantys statiniai, \xc4\xafsigijusiam var\xc5\xbeytyn\xc4\x97se \xc5\xbeem\xc4\x99 asmeniui pereina buvusio \xc5\xbeem\xc4\x97s savininko teis\xc4\x97s ir pareigos, kurias tur\xc4\x97jo statini\xc5\xb3 savininkas.\n_START_SECTION_\nHipotekos i\xc5\xa1likimas padalijus ar sujungus \xc4\xafkeistus nekilnojamuosius daiktus\n_START_PARAGRAPH_\nPadalijus \xc4\xafkeist\xc4\x85 nekilnojam\xc4\x85j\xc4\xaf daikt\xc4\x85, hipotekos reikalavimas nedalijamas ir lieka galioti visiems po padalijimo suformuotiems nekilnojamiesiems daiktams. Susitarimas d\xc4\x97l hipotekos reikalavimo padalijimo negalioja (LR CK 4.172 str. 1 d.)._NEWLINE_Po nekilnojamojo daikto padalijimo suformuot\xc5\xb3 nekilnojam\xc5\xb3j\xc5\xb3 daikt\xc5\xb3, priklausan\xc4\x8di\xc5\xb3 nuosavyb\xc4\x97s teise skirtingiems savininkams, pardavimo var\xc5\xbeytyn\xc4\x97se eil\xc4\x97 nustatoma daikto padalijimo momentu daikto savinink\xc5\xb3 ra\xc5\xa1ytiniu susitarimu. Jei daikto savinink\xc5\xb3 ra\xc5\xa1ytinio susitarimo n\xc4\x97ra, po padalijimo suformuot\xc5\xb3 nekilnojam\xc5\xb3j\xc5\xb3 daikt\xc5\xb3 pardavimo var\xc5\xbeytyn\xc4\x97se eil\xc4\x99 nustato antstolis, atsi\xc5\xbevelgdamas \xc4\xaf kreditoriaus si\xc5\xablymus ir skolinink\xc5\xb3 interesus._NEWLINE_\xc4\xaekeisti nekilnojamieji daiktai gali b\xc5\xabti sujungti tik gavus kreditori\xc5\xb3, kuri\xc5\xb3 reikalavim\xc5\xb3 tenkinimo eil\xc4\x97 po sujungimo pasikeis, ra\xc5\xa1ytin\xc4\xaf sutikim\xc4\x85 (LR CK 4.173 str. 1 d.). Sujungus kelis \xc4\xafkeistus nekilnojamuosius daiktus, kiekvieno i\xc5\xa1 j\xc5\xb3 hipoteka apima po sujungimo suformuot\xc4\x85 nekilnojam\xc4\x85j\xc4\xaf daikt\xc4\x85. Hipotekos kreditori\xc5\xb3 reikalavim\xc5\xb3 tenkinimo eil\xc4\x97 nustatoma pagal pra\xc5\xa1ym\xc5\xb3 \xc4\xafregistruoti hipotek\xc4\x85 \xc4\xafregistravimo dat\xc4\x85. \xc2\xa0\n_START_SECTION_\nHipoteka u\xc5\xbetikrinami \xc4\xafvykdymai ir i\xc5\xa1ie\xc5\xa1kojimai\n_START_PARAGRAPH_\nHipoteka u\xc5\xbetikrinamas pagrindinio reikalavimo \xc4\xafvykdymas, i\xc5\xa1 \xc5\xa1io reikalavimo atsirandan\xc4\x8di\xc5\xb3 pal\xc5\xabkan\xc5\xb3, netesyb\xc5\xb3 bei teismo i\xc5\xa1laid\xc5\xb3, susijusi\xc5\xb3 su hipotekos vykdymu, i\xc5\xa1ie\xc5\xa1kojimas (LR CK 4.174 str. 1 d.). Hipoteka u\xc5\xbetikrintas pagrindinis reikalavimas, i\xc5\xa1 \xc5\xa1io reikalavimo atsirandan\xc4\x8dios pal\xc5\xabkanos ir netesybos gali b\xc5\xabti padidinami, taip pat skolinio \xc4\xafsipareigojimo \xc4\xafvykdymo terminas gali b\xc5\xabti trumpinamas arba prat\xc4\x99siamas daugiau nei paskesn\xc4\x97s eil\xc4\x97s kreditori\xc5\xb3 tik gavus paskesn\xc4\x97s eil\xc4\x97s kreditori\xc5\xb3 ra\xc5\xa1ytin\xc4\xaf sutikim\xc4\x85. Sutikimas yra privalomas. \xc2\xa0\n_START_SECTION_\nHipotekos r\xc5\xab\xc5\xa1ys\n_START_PARAGRAPH_\nGali b\xc5\xabti registruojama priverstin\xc4\x97 ir sutartin\xc4\x97 hipoteka (LR CK 4.175 str.).\n_START_SECTION_\nSutartin\xc4\x97 hipoteka\n_START_PARAGRAPH_\nSutartin\xc4\x97 hipoteka gali b\xc5\xabti paprastoji, jungtin\xc4\x97, svetimo turto, maksimalioji, bendroji bei s\xc4\x85lygin\xc4\x97._NEWLINE_Valstyb\xc4\x97s reikalavimams, kylantiems i\xc5\xa1 mokestini\xc5\xb3 bei valstybinio socialinio draudimo teisini\xc5\xb3 santyki\xc5\xb3, u\xc5\xbetikrinti hipoteka nustatoma valstybin\xc4\x97s mokes\xc4\x8di\xc5\xb3 inspekcijos, muitin\xc4\x97s ar valstybinio socialinio draudimo institucijos pra\xc5\xa1ymu, kuriame nurodomas daiktas, kuriam nustatoma hipoteka, skolininku esantis daikto savininkas, hipotekos nustatymo pagrindas, hipotekos terminas ir reikalavimo suma. Kartu su pra\xc5\xa1ymu pateikiami jame nurodytus duomenis patvirtinantys dokumentai (LR CK 4.176 str.)._NEWLINE_Asmen\xc5\xb3, susijusi\xc5\xb3 su statini\xc5\xb3 statybomis ar rekonstrukcija, reikalavimams u\xc5\xbetikrinti hipoteka gali b\xc5\xabti nustatoma tik registruotam statiniui (LR CK 4.177 str. 1 d.). Hipoteka nustatoma rangovo, projektuotojo, med\xc5\xbeiag\xc5\xb3 tiek\xc4\x97jo ar finansavusio asmens pra\xc5\xa1ymu ne v\xc4\x97liau kaip per trisde\xc5\xa1imt dien\xc5\xb3 nuo statyb\xc5\xb3 ar rekonstrukcijos darb\xc5\xb3 u\xc5\xbebaigimo. Pra\xc5\xa1yme nurodomas statinys, kuriam nustatoma hipoteka, skolininku esantis daikto savininkas, hipotekos nustatymo pagrindas, hipotekos terminas ir reikalavimo suma. Kartu su pra\xc5\xa1ymu pateikiami jame nurodytus duomenis patvirtinantys dokumentai._NEWLINE_Pagal teismo sprendim\xc4\x85 patenkinus reikalavim\xc4\x85 d\xc4\x97l pinig\xc5\xb3 i\xc5\xa1ie\xc5\xa1kojimo, kreditoriaus pra\xc5\xa1ymu gali b\xc5\xabti \xc4\xafregistruota skolininko daikto hipoteka. Teismo sprendime turi b\xc5\xabti nurodyta: hipoteka u\xc5\xbetikrinama reikalavimo suma, hipotekos terminas, daiktas, kuris registruojamas hipotekos registre, ir \xc5\xa1io daikto savininkas (LR CK 4.178 str.). \xc2\xa0\n_START_SECTION_\nPaprastoji hipoteka\n_START_PARAGRAPH_\nPaprastoji hipoteka \xe2\x80\x93 vieno konkretaus nuosavyb\xc4\x97s teise priklausan\xc4\x8dio nekilnojamojo daikto \xc4\xafkeitimas, norint apsaugoti vieno konkretaus \xc4\xafsipareigojimo \xc4\xafvykdym\xc4\x85 (LR CK 4.179 str.). \xc2\xa0\n_START_SECTION_\nJungtin\xc4\x97 hipoteka\n_START_PARAGRAPH_\nJungtin\xc4\x97 hipoteka \xe2\x80\x93 keli\xc5\xb3 nuosavyb\xc4\x97s teise priklausan\xc4\x8di\xc5\xb3 nekilnojam\xc5\xb3j\xc5\xb3 daikt\xc5\xb3 \xc4\xafkeitimas vienu metu, norint apsaugoti vieno konkretaus \xc4\xafsipareigojimo \xc4\xafvykdym\xc4\x85 (LR CK 4.180 str.). \xc2\xa0\n_START_SECTION_\nSvetimo daikto hipoteka\n_START_PARAGRAPH_\nSvetimo daikto hipoteka \xe2\x80\x93 nuosavyb\xc4\x97s teise priklausan\xc4\x8dio nekilnojamojo daikto \xc4\xafkeitimas, norint apsaugoti kito asmens skolinio \xc4\xafsipareigojimo \xc4\xafvykdym\xc4\x85 (LR CK 4.181 str.). \xc2\xa0\n_START_SECTION_\nMaksimalioji hipoteka\n_START_PARAGRAPH_\nMaksimalioji hipoteka \xe2\x80\x93 nekilnojamojo daikto \xc4\xafkeitimas, kai susitariama tik d\xc4\x97l maksimalios \xc4\xafsipareigojim\xc5\xb3 apsaugojimo \xc4\xafkei\xc4\x8diamu daiktu sumos ir d\xc4\x97l paskolos naudojimo srities. Maksimalioji hipoteka registruojama ne ilgesniam kaip penkeri\xc5\xb3 met\xc5\xb3 laikotarpiui (LR CK 4.182 str. 1 d.)._NEWLINE_Pasibaigus 5 met\xc5\xb3 laikotarpiui, skolos dydis fiksuojamas hipotekos registre, ir hipoteka pradeda veikti kaip paprastoji. V\xc4\x97liau prisiimt\xc5\xb3 skolini\xc5\xb3 \xc4\xafsipareigojim\xc5\xb3 \xc5\xa1i hipoteka neapsaugo. Jeigu skolos dyd\xc5\xbeio fiksavimo data hipotekos sutartyje nenustatyta, hipotekos kreditorius gali reikalauti skolos dyd\xc4\xaf fiksuoti bet kuriuo momentu, bet ne anks\xc4\x8diau kaip pra\xc4\x97jus trejiems metams nuo hipotekos \xc4\xafregistravimo dienos._NEWLINE_Skolos dydis fiksuojamas, kai kiti kreditoriai reikalauja parduoti \xc4\xafkeist\xc4\x85 daikt\xc4\x85 i\xc5\xa1 var\xc5\xbeytyni\xc5\xb3, \xc4\xafkeistas daiktas are\xc5\xa1tuojamas, skolininkas arba kreditorius paskelbiami nemokiais ar jie likviduojami, kreditorius ar skolininkas mir\xc5\xa1ta, jeigu j\xc5\xb3 turto paveld\xc4\x97tojai neperregistruoja hipotekos savo vardu per \xc5\xa1e\xc5\xa1is m\xc4\x97nesius nuo palikimo atsiradimo dienos._NEWLINE_Skolos dyd\xc5\xbeio fiksavimas panaikinamas, jei kreditoriai at\xc5\xa1aukia reikalavim\xc4\x85 parduoti daikt\xc4\x85 i\xc5\xa1 var\xc5\xbeytyni\xc5\xb3, jei panaikinamas nekilnojamojo daikto are\xc5\xa1tas arba at\xc5\xa1aukiamas skolininko ar kreditoriaus likvidavimas._NEWLINE_Maksimali \xc4\xafsipareigojim\xc5\xb3 apsaugojimo suma negali b\xc5\xabti didinama be toliau eil\xc4\x97je esan\xc4\x8di\xc5\xb3 to paties daikto hipotekos kreditori\xc5\xb3 sutikimo. \xc2\xa0\n_START_SECTION_\nBendroji hipoteka\n_START_PARAGRAPH_\nBendroji hipoteka \xe2\x80\x93 keleto atskiriems savininkams priklausan\xc4\x8di\xc5\xb3 nekilnojam\xc5\xb3j\xc5\xb3 daikt\xc5\xb3 \xc4\xafkeitimas, norint apsaugoti vien\xc4\x85 skolin\xc4\xaf \xc4\xafsipareigojim\xc4\x85 (LR CK 4.183 str. 1 d.). Bendr\xc4\x85ja hipoteka \xc4\xafkeisto daikto savininkas, nor\xc4\x97damas \xc5\xa1\xc4\xaf daikt\xc4\x85 \xc4\xafkeisti dar kart\xc4\x85, turi gauti ra\xc5\xa1ytin\xc4\xaf vis\xc5\xb3 kit\xc5\xb3 bendr\xc4\x85ja hipoteka \xc4\xafkeist\xc5\xb3 daikt\xc5\xb3 savinink\xc5\xb3 sutikim\xc4\x85. Bendrosios hipotekos sutartyje turi b\xc5\xabti nurodyta \xc4\xafkeist\xc5\xb3 daikt\xc5\xb3 pardavimo var\xc5\xbeytyn\xc4\x97se eil\xc4\x97. \xc2\xa0\n_START_SECTION_\nS\xc4\x85lygin\xc4\x97 hipoteka\n_START_PARAGRAPH_\nS\xc4\x85lygin\xc4\x97 hipoteka \xe2\x80\x93 daikto \xc4\xafkeitimas, norint apsaugoti skolinio \xc4\xafsipareigojimo \xc4\xafvykdym\xc4\x85, jeigu susitariama, kad hipoteka \xc4\xafsigalios nuo sutartyje numatytos s\xc4\x85lygos \xc4\xafvykdymo momento arba kad hipoteka galios tik iki to momento, kol bus vykdoma sutartyje numatyta s\xc4\x85lyga. S\xc4\x85lyga gali b\xc5\xabti nustatoma tiek kreditoriui, tiek skolininkui (LR CK 4.184 str. 1 d.)._NEWLINE_Kol s\xc4\x85lyga, lemianti hipotekos \xc4\xafsigaliojim\xc4\x85, ne\xc4\xafvykdyta, hipotek\xc4\x85 suinteresuotos \xc5\xa1alies pra\xc5\xa1ymu gali bet kuriuo momentu hipotekos teis\xc4\x97jas panaikinti._NEWLINE_Jeigu s\xc4\x85lyga, lemianti hipotekos pasibaigim\xc4\x85, nebevykdoma, suinteresuota \xc5\xa1alis turi teis\xc4\x99 kreiptis \xc4\xaf hipotekos teis\xc4\x97j\xc4\x85 ir reikalauti, kad hipoteka b\xc5\xabt\xc5\xb3 baigta. \xc2\xa0'